Wahidin Sudirohusodo, dr. (Melati, Yogyakarta, 7 Januari 1852–26 Mèi 1917) iku pahlawan nasional Indonésia. Jenengé tansah dikaitaké karo Budi Utomo amarga sanadyan pamjenengané dudu pendhiri organisasi kebangkitan nasional iku, nanging panjenengané minangka penggagas madegé organisasi sing diadegaké para pelajar School tot Opleiding van Inlandsche Artsen Jakarta iku.

Pendhidhikan 
 Sekolah Dasar ing Yogyakarta
 Europeesche Lagere School ing Yogyakarta
 Sekolah Dhokter Jawa ing Jakarta

Latar Buri 
Dhokter lulusan STOVIA iki seneng banget srawung karo rakyat biyasa. Saéngga ora nggumunaké yèn panjenegané weruh akèh kasangsarané rakyat. Panjenengané uga weruh kaanan rakyat sing kesrakat lan katindhes déning penjajahan Walanda. Miturut panggagasé, salah siji cara kanggo mbébasaké dhiri saka panjajahan, rakyat kudu cerdhas. Mula iku, rakyat kudu diwènèhi kasempatan mèlu pendhidhikan ing sekolah-sekolah. Minangka sawijining dhokter, panjenengané kerep nambani rakyat tanpa bayaran.

Pokok pikiran sing dadi perjuangané ya iku njembaraké kawruh liwat pendhidhikan lan pengajaran sarta mupuk kasadharan kebangsaan.

Lahiré Budi Utomo 

Wahidin Sudirohusodo kerep mubeng kutha-kuthaa gedhé ing Jawa ngéndhangi tokoh-tokoh masarakat sinambi nyebar gagasané bab "dana pelajar" kanggo mbiyantu nom-noman-nom-noman cerdhas sing ora bisa nerusaké sekolah. Nanging gagasan iki kurang olèh tanggepan.

Gagasan iku uga dijlèntrèhaké marang para pelajar STOVIA ing Jakarta bab perlué ngadegaké organisasi sing tujuané majokaké pendhidhikan lan ngangkat martabat bangsa. Gagasan iki wusanané disambut apik déning para pelajar STOVIA mau. Pungkasané ing tanggal 20 Mèi 1908, lahirlah Budi Utomo.

Pranala njaba 
 Profil di TokohIndonésia.com 

Wong saka Ngayogyakarta
Pahlawan Nasional Indonésia
Dhokter Indonésia
Lair 1852
Pati 1917